นักเก็ตไก่

นักเก็ตไก่ เป็นอาหารที่ประกอบไปด้วยส่วนชิ้นเนื้อไก่ขนาดเล็กที่เลาะกระดูกออก ชุบด้วยเกล็ดขนมปัง หรือแบตเตอร์ จากนั้นจึงนำไปทอดด้วยน้ำมัน หรืออบ ได้รับการพัฒนาขึ้นในคริสต์ทศวรรษที่ 1950 เพื่อแก้ปัญหาในการชุบเนื้อสัตว์ หลังจากนั้น นักเก็ตไก่ ได้กลายเป็นสินค้าที่ได้รับความนิยมของร้านอาหารจานด่วน และยังวางขายเป็นสินค้าแช่แข็งสำหรับการนำไปประกอบอาหารที่บ้าน อีกด้วย
ประวัติ.
นักเก็ตไก่ ได้รับการคิดค้นขึ้นในช่วงคริสต์ทศวรรษที่ 1950 โดยโรเบิร์ต ซี. เบเกอร์ อาจารย์ด้านวิทยาศาสตร์การอาหาร มหาวิทยาลัยคอร์เนล และเผยแพร่เป็นผลงานวิชาการที่ไม่ได้รับการจดสิทธิบัตร ซึ่งมีองค์ประกอบคือ เนื้อไก่ขนาดพอดีคำ ชุบด้วยแบตเตอร์แล้วนำไปทอดในน้ำมัน ได้รับการตั้งชื่อว่า "ไก่กรอบ" โดยเบเกอร์ และคณะทำงานของเขา การคิดค้นนี้ช้วยแก้ปัญหาสองประการที่อุตสาหกรรมเนื้อสัตว์กำลังเผชิญในเวลานั้น คือการทำให้เนื้อสัตว์บดจับตัวเป็นก้อนได้โดยไม่มีหนัง และการผลิตแบตเตอร์สำหรับชุบเนื้อสัตว์ที่ไม่หลุดลอกไม่ว่าจะอยู่ในน้ำมันร้อนหรือการแช่แข็ง นวัตกรรมของเบเกอร์ ทำให้สามารถขึ้นรูปนักเก็ตไก่ได้ทุกรูปทรง โดยชุบเนื้อไก่ด้วยน้ำส้มสายชู เกลือ ธัญพืช และนมผงก่อนเพื่อให้เนื้อติดกัน จากนั้นจึงใช้แบตเตอร์ที่ทำจากไข่และธัญพืชที่สามารถทอดได้และแช่แข็งได้
นักเก็ตไก่รูปไดโนเสาร์ (หรือเรียกสั้น ๆ ว่าไดโน) ได้รับการจดทะเบียนเครื่องหมายการค้าเป็นครั้งแรกโดย เพอร์ดูฟาร์ม ในปี ค.ศ. 1991 ซึ่งได้รับความนิยมด้วยผลมาจากความนิยมของภาพยนตร์ "จูราสสิค พาร์ค"
ข้อมูลทางโภชนาการ.
โดยทั่วไป นักเก็ตไก่ ถือเป็นอาหารที่มีไขมันและไม่ดีต่อสุขภาพ งานวิจัยซึ่งได้รับการเผยแพร่ในวารสารการแพทย์อเมริกัน วิเคราะห์นักเก็ตไก่ของเครือร้านอาหารจานด่วนสัญชาติอเมริกันสองรายใหญ่ พบชิ้นกล้ามเนื้อไก่น้อยกว่ากึ่งหนึ่งของส่วนประกอบ โดยมีไขมันเกิดขึ้นในสัดส่วนที่เท่ากันหรือมากกว่า ส่วนประกอบอื่น ๆ ได้แก่ เนื้อเยื่อบุผิว กระดูก เนื้อเยื่อประสาท และเนื้อเยื่อเกี่ยวพัน ผู้จัดทำสรุปผลวิจัยว่า "นักเก็ตไก่เป็นไขมันโดยส่วนใหญ่ และการเรียกมันว่า นักเก็ตไก่ เป็นการใช้คำผิด"
การผลิต.
การประกอบอาหารเป็นนักเก็ตไก่ เริ่มต้นด้วยการเลาะกระดูกไก่ออก และหั่นให้เป็นรูปทรงที่ต้องการ ซึ่งทำได้ด้วยมือ หรือด้วยใบมีดอัตโนมัติ หรือด้วยการบด (การบด คือกระบวนการเลาะกระดูก โดยนำส่วนที่นิ่มกว่าของเนื้อไก่มาผ่านที่เลาะเนื้อ ทิ้งส่วนที่แข็งกว่าไว้ ทำให้ได้เนื้อไก่บดละเอียด ซึ่งหากใช้เนื้อไก่บดละเอียดนี้ จะต้องนำไปขึ้นรูปก่อนนำไปชุบด้วยแบตเตอร์) เมื่อชิ้นส่วนของไก่ถูกชุบด้วยแบตเตอร์และเกล็ดขนมปังในถังทรงกระบอกขนาดใหญ่ที่หมุนได้ นำไปปรุงรสด้วยเครื่องเทศและเกล็ดขนมปังตามต้องการ จากนั้นทอดในน้ำมันจนแป้งสุกและด้านนอกมีสีตามต้องการ จึงนำไปบรรจุ แช่แข็ง หรือจัดเก็บเพื่อขนส่ง วิธีการข้างต้นมักพบในอุตสาหกรรมโดยส่วนใหญ่ อย่างไรก็ตาม ส่วนประกอบที่เฉพาะเจาะจงและวิธีการผลิตอาจแตกต่างกันไปตามผู้ผลิต
นักเก็ตจากพืช.
นักเก็ตจากพืช ประกอบขึ้นจากเนื้อสัตว์เทียม ซึ่งเป็นส่วนผสมของโปรตีนถั่วลันเตา โปรตีนถั่วเหลือง โปรตีนเกษตร กลูเตนข้าวสาลี บริษัทรายใหญ่ในสหรัฐหลายราย ได้นำมาออกจำหน่าย เช่น บียอนด์มีท อิมพอสซิเบิลฟู้ดส์ มอร์นิงสตาร์ฟาร์มส และซิมูเลท เป็นต้น ในปี ค.ศ. 2019 แมคโดนัลด์ในประเทศนอร์เวย์ ได้วางจำหน่าย แมคนักเก็ตไก่จากพืช ซึ่งผ่านการวิจัยแล้วด้วยส่วนประกอบจากถั่วหัวช้าง และมันฝรั่ง แม็กซ์แฮมเบอเกอร์ เครือร้านอาหารจานด่วนสัญชาติสวีเดน ได้จำหน่ายเมนูนักเก็ต ซึ่งประกอบขึ้นจากฟาลาเฟล ขณะที่ ควอร์น บริษัทจำหน่ายเนื้อสัตว์สัญชาติสหราชอาณาจักร ยังได้จัดจำหน่ายนักเก็ตไก่เทียม ซึ่งประกอบขึ้นจากเห็ดรา ในปี ค.ศ. 2022 เคเอฟซี ได้เริ่มจำหน่ายนักเก็ตไก่จากพืช ใน 4,000 สาขาทั่วสหรัฐ
ในปี ค.ศ. 2022 มิเชล ไซมอน เขียนในนิตยสารฟอบส์ ว่ามีมากกว่า 20 เครื่องหมายการค้าที่จำหน่ายนักเก็ต ในปี ค.ศ. 2022, เอเวอรี เยล คามิลา กล่าวในหนังสือพิมพ์พอร์ตแลนด์เพรสส์เฮรัลด์ว่า "เพราะเยาวชนกำลังสนใจในอาหารจากพืช จึงไม่น่าแปลกใจที่อาหารจากพืชที่เชื่อมโยงกับเด็ก เช่น ฮอตดอกและนักเก็ตไก่ จะเป็นผู้สนับสนุนรายการโทรทัศน์และภาพยนตร์ที่เน้นกลุ่มวัยรุ่น" นักเก็ตไก่จากพืช ยังได้รับการทดสอบรสชาติ เช่น ในปี ค.ศ. 2021 โดย คัลเชอร์แมปแดลลัส และในปี 2022 โดย"บงนับปาติด".
ในวัฒนธรรมสมัยนิยม.
นักเก็ตไก่ เป็นหัวข้อของความท้าทายด้านอาหาร ปรากฏการณ์ทางโซเชียลมีเดีย และอีกหลายรูปแบบที่ทำให้เกิดชื่อเสียงต่อสาธารณะ เมนูนี้เป็นแรงบันดาลใจให้กับร้านอาหารชั้นเลิศ กิจวัตรการออกกำลังกาย และแม้กระทั่งภาพยนตร์ขนาดยาว รวมถึง "คุณครูฮะ พวกผมเป็นซอมบี้"ซึ่งเป็นภาพยนตร์เกี่ยวกับเด็กนักเรียนชั้นประถมที่กินนักเก็ตไก่ที่ติดเชื้อไวรัสที่ทำให้เด็กก่อนวัยแรกรุ่นกลายเป็นซอมบี้ ในด้านสถิติโลก โทมัส เวลบอร์น เป็นเจ้าของสถิติกินนักเก็ตไก่ได้มากที่สุดในสามนาที ด้วยปริมาณ 746 กรัม หรือประมาณ 42 ชิ้น
ในทวิตเตอร์ ทวิตที่ได้รับการรีทวิตสูงสุดในปี ค.ศ. 2017 ถูกเขียนโดย คาร์ตเอร์ วิลเคอร์สัน ที่ถามถึง เวนดีส์ ว่าเขาต้องทำอย่างไรร้านจึงจะให้เขากินนักเก็ตไก่ฟรีตลอดทั้งปี ทวีตดังกล่าวได้รับการรีทวีตมากกว่า 3.5 ล้านครั้ง
นักเก็ตไก่ขนาดใหญ่ที่สุดที่เคยบันทึกไว้มีน้ำหนัก 51.1 ปอนด์ (23.2 กิโลกรัม) ยาว 3.25 ฟุต (0.99 เมตร) และกว้าง 2 ฟุต (0.61 เมตร) และสร้างโดย เอมไพร์คอสเชอร์ บริษัทขายอาหารจากสัตว์ปีกสัญชาติสหรัฐ โดยเปิดตัวที่งาน คอสเชอร์เฟรส ในรัฐนิวเจอร์ซี เมื่อวันที่ 29 ตุลาคม ค.ศ. 2013